text: [{"text_idx": "#000004", "text": "Madrame a Butangi bwa Bible"}, {"text_idx": "#000009", "text": "\u201cKutyila mutyima wami mu bumo amba ntyine dijina dyobe. A Yehova Leza wami, nkutendelanga na mutyima wami onso.\u201d\u200b\u2014N\u0303IM. 86:11, 12."}, {"text_idx": "#000010", "text": "1. Le kutyina Leza i bika, ne mwanda waka kudi na mvubu ku boba basenswe Yehova?"}, {"text_idx": "#000011", "text": "BENE KIDISHITU basenswe Leza, kadi bamutyinanga. Inoko bimweka bu bantu bamo kebamusenswepo ne kumutyina. Shako, ketusapo kwisambila pa moyo wa kukutu\u0304yula. Ino tusa kwisambila pa moyo wa pa bula. Bantu badi na uno moyo bakaminwe Leza kadi bamule\u0304mekele bya binebine. Kebasakengapo kufi\u0304tyija Shabo wa mu\u0304lu mutyima mwanda batyinanga kona kipwano kyobapwene nandi.\u200b\u2014N\u0303im. 111:10; Nki. 8:13."}, {"text_idx": "#000012", "text": "2. Mungya binenwa bya Mulopwe Davida bidi mu N\u0303imbo ya Mito\u0304to 86:11, le i bintu\u2019ka bibidi byotusa kwisambila\u2019po?"}, {"text_idx": "#000013", "text": "2 Tanga N\u0303imbo ya Mito\u0304to 86:11. Shi ulangulukile pa bino binenwa, ubwanya kunena\u2019mba Davida mulopwe wa kiko\u0304keji wa\u0304di uyukile amba kutyina Leza kudi na mvubu. Tulangulukilei pa muswelo otubwanya kwingidija binenwa bya Davida bya ku bukomo bwa mushipiditu. Dibajinji, tusa kwisambila pa bubinga bumobumo botufwaninwe kwakaminwa dijina dya Leza. Dya bubidi, tusa kwisambila pa muswelo otubwanya kulombola\u2019mba twakaminwe dijina dya Leza mu bu\u0304mi bwetu bwa difuku ne difuku."}, {"text_idx": "#000014", "text": "3. Le i bika padi bya\u0304kweshe Mosesa akamwe nyeke dijina dya Leza?"}, {"text_idx": "#000015", "text": "3 Langa\u2019po bidi mwe\u0304ivwanine Mosesa paa\u0304di mu muta\u0301 wa kidibwe, wa\u0304mona ntumbo ya Yehova ipita. Dibuku E\u0301tude perspicace des E\u0301critures dinena\u2019mba, bya\u0304di pamo \u201cbwa kwimwena kinkumenkume kikatampe kya\u0304di kekyamwene muntu nansha umo kumeso kwa Yesu Kidishitu kwiya.\u201d Mosesa wa\u0304ivwene bino binenwa, bya\u0304nenenwe na mwikeulu amba: \u201cYehova, Yehova, Leza wa lusa ne kanye, wija pa kukwatwa bulobo kadi muyule buswe bwa ndamatyidile ne bubine, ulombola buswe bwa ndamatyidile ku tununu ne tununu, ulekela bilubo ne kujilula ne bubi.\u201d (Div. 33:17-23; 34:5-7) Padi Mosesa wa\u0304di uvuluka uno mwanda kitatyi kyaa\u0304di utela dijina dya Yehova. Ke kya kutulumukapo shi mwenda mafuku, Mosesa wa\u0304dyumwine bantu ba Leza bene Isalela \u2018batyine dino dijina dya ntumbo kadi dilenga nzuba.\u2019\u200b\u2014Kup. 28:58."}, {"text_idx": "#000018", "text": "5-6. (a) Le dijina dya Leza dishintulula bika? (b) Mungya Divilu 3:13, 14 ne Isaya 64:8, le Yehova ulengejanga bintu bilongeke namani?"}, {"text_idx": "#000020", "text": "6 Yehova ulengejanga bintu bilongeke na kwikala monso mwasakila kwikala mwanda wa kufikidija mpango yandi. (Tanga Divilu 3:13, 14.) Divule dine betukankamikanga kulangulukila pa ngikadila ya kutendelwa ya Leza. Kadi Yehova ubwanya kwikadija bengidi bandi bampikwa kubwaninina monso mwasakila mwanda wa bamwingidile ne kufikidija mpango yandi. (Tanga Isaya 64:8.) Mu uno muswelo, Yehova ulengejanga kiswa-mutyima kyandi kilongeke. I kutupu kintu kibwanya kumukankaja aleke kufikidija mpango yandi.\u200b\u2014Isa. 46:10, 11."}, {"text_idx": "#000022", "text": "7 Tubwanya kufwija\u2019ko Tata wetu wa mu\u0304lu bininge na kulangulukila pa byalongele, ne pa byobya byaetukwasha tulonge. Kimfwa, kitatyi kyotulangulukila pa buya bwa bupangi, twakamwanga Yehova bininge pa byalongele ne byapangile. (N\u0303im. 8:3, 4) Kadi kitatyi kyotulangulukila pa bintu byotulonga na bukwashi bwandi, tumule\u0304mekanga bininge. Na bubine, dijina dya Yehova i dya kwakamwa! Mu dino dijina mubadilwa mwine mwikadile Tata, byonso byalongele, ne byonso byakalonga.\u200b\u2014N\u0303im. 89:7, 8."}, {"text_idx": "#000024", "text": "8. Le Kupituluka mu Bijila 32:2, 3 unena bika pa mumwena Yehova dijina dyandi?"}, {"text_idx": "#000025", "text": "8 Kumeso\u2019tu kwa bene Isalela kutwela mu Ntanda ya Mulao, Yehova wa\u0304fundije Mosesa lwimbo. (Kup. 31:19) Mosesa nandi, wa\u0304di ufwaninwe kufundija bantu luno lwimbo. (Tanga Kupituluka mu Bijila 32:2, 3.) Shi tulangulukile pa vese wa 2 ne wa 3, tukamona\u2019mba Yehova kasakengapo kufya dijina dyandi, ne kwidimona bu dikolanga bininge kwiditela. Usakanga bipangwa byandi byonso bya n\u0303eni biyuke dijina dyandi. Bine, bantu ba\u0304di na dyese dya kwivwana Mosesa wibafundija myanda ya Yehova ne dijina dyandi dya ntumbo! Byobya bye\u0304bafundije Mosesa bye\u0304bakomeje ne kwibakankamika, pamo bwa mvula mutyemutye unokela pa munamuna. Le tubwanya kuyuka namani shi bufundiji bwetu budi uno muswelo?"}, {"text_idx": "#000027", "text": "9 Kitatyi kyotusapula ku njibo ne njibo nansha mu bantu bavule, tubwanya kwingidija Bible pa kulombola bantu dijina dya Leza dya bunka, Yehova. Tubwanya kwibapa mabuku mayampe, kwibatadija mavideo mayampe, ne myanda idi pa site yetu mwanda wa kutumbija Yehova. Potudi ku kaji, ku masomo, nansha mu lwendo, tubwanya kumona mikenga ya kusapula myanda ya Leza wetu otusenswe ne mwine mwaikadile. Kitatyi kyotusapwila bantu botwitana nabo mpango ya Yehova ya buswe itala pa bantu ne ntanda, twibalombolanga mumweno wa Yehova okebadipo padi bayukile. Potusapwila bakwetu bubine butala padi Tata wetu wa buswe, tukwashanga ku kupandula dijina dya Leza. Tubepululanga bubela bumobumo bobafundije bakwetu padi Yehova. Tufundijanga bakwetu bufundiji bwibakomeja ne kwibakankamika.\u200b\u2014Isa. 65:13, 14."}, {"text_idx": "#000028", "text": "10. Potwendeja bifundwa bya Bible, mwanda waka tufwaninwe kulonga bivule kupita\u2019ko\u2019tu kwibafundija bijila ne mison\u0303anya ya Leza?"}, {"text_idx": "#000029", "text": "10 Kitatyi kyotwendeja bifundwa bya Bible, tusakanga kukwasha botwifunda nabo bayuke dijina dya Yehova ne kwidingidija. Ne kadi, tusakanga kwibakwasha bayuke mushintulwila dijina dyandi. Le tukebakwasha shi twibalombola\u2019tu bitupu bulombodi, mison\u0303anya ya Leza, ne mbila ya mwa kwikadila? Mwifundi muyampe ubwanya kuyuka bijila bya Leza, ne kwibisangela. Ino le mwifundi ukako\u0304kela Leza pa mwanda wa buswe bwamusenswe? Tuvulukei amba, Eva wa\u0304di uyukile bijila bya Leza, inoko ka\u0304dipo usenswe Yewa upa\u0304na bijila; ne Adama nandi ka\u0304dipo umusenswe. (Ngo. 3:1-6) O mwanda tufwaninwe kulonga bivule kupita\u2019ko\u2019tu kufundija bakwetu bijila ne mison\u0303anya myoloke ya Leza."}, {"text_idx": "#000030", "text": "11. Kitatyi kyotufundija bijila bya Leza ne mison\u0303anya yandi, le i muswelo\u2019ka otubwanya kukwasha botwifunda nabo basanswe Yewa upa\u0304na bijila?"}, {"text_idx": "#000031", "text": "11 Bijila ne mison\u0303anya ya Yehova i biyampe bininge. (N\u0303im. 119:97, 111, 112) Inoko bantu botwifunda nabo kebabwanyapo kwibimona uno muswelo shi kebamwenepo amba Yehova wa\u0304letele\u2019byo na buswe. O mwanda tubwanya kwipangula botwifunda nabo amba: \u201cMolangila, mwanda waka Leza unena bengidi bandi balonge kintu kampanda ne kwibapeleja kulonga kintu kabidye? Le kino kilombola bika padi Leza?\u201d Shi tukwasha botwifunda nabo balangulukile padi Yehova ne kusanswa bya binebine dijina dyandi dya ntumbo, padi tukatenga mityima yabo. Boba botwifunda nabo bakasanswa bijila ne Yewa upa\u0304na bijila. (N\u0303im. 119:68) Lwitabijo lwabo lukaninga kadi bakabwanya ku\u0304minina matompo makomo aka\u0304ya\u2019ko.\u200b\u20141 Ko. 3:12-15."}, {"text_idx": "#000032", "text": "Davida wa\u0304ikele kyaba kimo na mityima ibidi (Tala musango 12)"}, {"text_idx": "#000033", "text": "12. Le Davida wa\u0304komenwe kwikala na mutyima mwikutyile mu bumo namani, ne i bika bya\u0304lupukile\u2019ko?"}, {"text_idx": "#000034", "text": "12 Musemwa wa mvubu udi mu N\u0303imbo ya Mito\u0304to 86:11 i uno amba: \u201cKutyila mutyima wami mu bumo.\u201d Mulopwe Davida wa\u0304lembele bino binenwa na bukomo bwa mushipiditu. Mu bu\u0304mi bwandi, wa\u0304mwene amba i bipe\u0304la kwikala na mityima ibidi. Difuku dimo, wa\u0304di pangala pa njibo, wa\u0304mona mukaja bene oya. Le mu kino kitatyi, Davida wa\u0304di na mutyima mwikutyile mu bumo\u2019ni nansha wa\u0304di na mityima ibidi? Wa\u0304di uyukile muson\u0303anya wa Yehova wa amba: \u201cKokabila mukaja mukwenu.\u201d (Div. 20:17) Ino aye wa\u0304endelele kumutala. Wa\u0304ikala na mityima ibidi, umo wa kwabila Bafesheba, mukwabo nao wa kusaka kusangaja Yehova. Nansha Davida byaa\u0304di usenswe Yehova ne kumutyina mu kitatyi kilampe, ino wa\u0304ikele na mutyima wa kwisakila. Pa kino, Davida wa\u0304longele kintu kibi bininge. Wa\u0304futulwije dijina dya Yehova. Kadi Davida wa\u0304sanshije ne bantu bampikwa mwanda, kubadila\u2019mo ne kisaka kyandi.\u200b\u20142 Sa. 11:1-5, 14-17; 12:7-12."}, {"text_idx": "#000035", "text": "13. Le twayukile namani amba mutyima wa Davida we\u0304kutyi\u0304le monka mu bumo?"}, {"text_idx": "#000036", "text": "13 Yehova wa\u0304lemunwine Davida, nandi we\u0304lemununa. (2 Sa. 12:13; N\u0303im. 51:2-4, 17) Davida wa\u0304vulukile bintu bibi ne musala wa\u0304lupukile ku kwikala na mityima ibidi. Binenwa byandi bidi mu N\u0303imbo ya Mito\u0304to 86:11 bibwanya ne kwalamunwa\u2019mba: \u201cMpe mutyima mutuntulu.\u201d Le Yehova wa\u0304kweshe Davida ekale na mutyima mutuntulu, nansha mutyima umo? En-en, mwanda Kinenwa kya Yehova kya\u0304telele Davida mwenda mafuku amba i muntu \u2018wa mutyima mubwane kudi Yehova Leza wandi.\u2019\u200b\u20141 Ba. 11:4; 15:3."}, {"text_idx": "#000038", "text": "14 Davida i kimfwa kikankamika kadi kya kudyumukila\u2019po. Kulonga kwaa\u0304longele bubi bukatampe i kimfwa kya kudyumukila\u2019po bengidi ba Leza dyalelo. Ekale shi twashilwile kwingidila Yehova panopano nansha shi ketudi bamwingidile mu myaka mivule, tufwaninwe kwiipangula\u2019mba, \u2018le nkomenanga ditompo dya Satana dya kwikala na mityima ibidi?\u2019"}, {"text_idx": "#000046", "text": "18. Kukwatan\u0303ana na binenwa bya Mika 4:5, le ubasumininwa kulonga bika?"}, {"text_idx": "#000047", "text": "18 Lomba kudi Yehova na mwa\u0304longele Davida. Wa\u0304lombele amba: \u201cKutyila mutyima wami mu bumo amba ntyine dijina dyobe.\u201d Witungile kitungo kya kwiendeja mungya milombelo yobe. Difuku ne difuku, kitatyi kyokwata butyibi, butyetye nansha bukatampe, sumininwa kulombola\u2019mba wakaminwe bininge dijina dijila dya Yehova. Byodi Kamoni wa Yehova, shi ulonge namino ukale\u0304mekeja dijina dya Leza. (Nki. 27:11) Kadi batwe bonso tukabwanya kunena na mwa\u0304nenene mupolofeto Mika amba: \u201cTukananga mu dijina dya Yehova Leza wetu nyeke ne nyekeke.\u201d\u200b\u2014Mika 4:5."}, {"text_idx": "#000052", "text": "^ mus. 5 Mu kino kishinte tusa kwisambila\u2019mo pa milombelo ya Mulopwe Davida ilembelwe mu N\u0303imbo ya Mito\u0304to 86:11, 12. Le kutyina dijina dya Yehova kushintulula bika? Mwanda waka tufwaninwe kwakamwa dino dijina dikatakata? Le kutyina Leza kubwanya kwitukinga namani tukomene matompo?"}]